《泛舟长河水寺之东宾仙游李君将赴召予欲其有所思也拟是曲以送之》
明代·罗玘

泛舟长河水，河水过漫漫。澄心寤物理，且作行路难。

竞急恐不达，其前有惊湍。万斛等一叶，于何恃根盘。

飘飘若乘云，既济事乃安。昨逢舶商来，云自东三韩。

何尝驾飞车，舶壮岁月宽。飓母几翻海，高涛涌峰峦。

鲸吞杂鼍作，恍歘参神奸。时吾舶中人，如以铁作肝。

色空身世忘，卒亦无伤残。商言我更豁，我行且加餐。

作者简介：罗玘（1447年-1519年）字景鸣，号圭峰，学者称圭峰先生。江西南城睦安乡磁圭人。成化二十二年（1486年），乡试第一第二年考中进士，被选为庶吉士，授翰林院编修，进侍读。著有《圭峰文集》《续集》《类说》《圭峰奏议》等。